इंडोनेशिया के लॉयन एयर विमान हादसे में एक नई जानकारी सामने आई है। विशेषज्ञों का कहना है कि पिछले सोमवार को क्रैश हुआ प्लेन समंदर में 600 मील प्रति घंटे (करीब 1,000 किमी/घंटे) की रफ्तार से टकराया हो सकता है। फ्लाइट-ट्रैकिंग डेटा के आधार पर कैलकुलेशन करने वाले तीन विशेषज्ञों ने यह दावा किया है। आपको बता दें कि इस विमान दुर्घटना में सभी 189 लोगों की मौत हो गई थी। इस बीच, हादसे में मारे गए लोगों के शवों और मलबे की तलाश कर रहे एक इंडोनेशियाई गोताखोर की भी मौत हो गई।रिपोर्ट के मुताबिक फ्लाइट-ट्रैकिंग कंपनी फ्लाइटरेडार24 द्वारा उपलब्ध कराए गए डेटा का विश्लेषण करने पर पता चला है कि बोइंग कंपनी का यह प्लेन 45 डिग्री नीचे की तरफ झुकते हुए गिरा था। हालांकि प्लेन की स्पीड कितनी थी, इस बात की पुष्टि उसके फ्लाइट-डेटा रिकॉर्डर से होगी। हाल ही में इसे बरामद किया गया है और अभी विश्लेषण पूरा नहीं हुआ है।